runetrust/blame-folketinget-dk huggingface dataset:
Per Stig Møller (KF), 2008-05-07:
Endelig var det i 1990'erne et forholdsvis bredt ønske fra særlig de vestlige lande, som bekæmpede antipersonelminer, at få dem forbudt, mens flertallet af vestlige lande i dag ønsker at regulere de upålidelige og upræcise typer klyngeammunition, men ikke at forbyde enhver type af klyngeammunition, af de grunde, som forsvarsministeren har nævnt.
Ole Birk Olesen (LA), 2021-01-21:
Jeg har spurgt: Når vi nu gør det her i Danmark, hvor vi indfører 80 pct. af registreringsafgiften på elbiler frem mod 2030, vil vi så nogen sinde komme til det tidspunkt i Danmark, hvor det økonomisk er lige så fordelagtigt at købe en elbil, som det er at købe en benzin- eller dieselbil?
Marie Krarup (DF), 2021-12-10:
Altså, det kan godt lade sig gøre at lave nogle landsdækkende aktioner, hvor skolerne får mulighed for at lave noget, som gør, at man spreder risikoen, og det vil sige, at der ikke er en enkelt lærer, der står med problemet med at kunne blive udsat for vold, fordi man som den eneste har undervist i Muhammedkrisen.
Jesper Petersen (SF), 2011-10-06:
Igen afhænger det jo fuldstændig af det forarbejde, der skal laves, af de forhandlinger, der skal være, og af, hvornår man kan færdiggøre dem, men det er en væsentlig ting for regeringen, og vi vil selvfølgelig arbejde på at kunne lave den, så snart det giver mening for os, men den kommer, når den kommer.
Morten Helveg Petersen (RV), 1998-12-03:
I Det Radikale Venstre mener vi, der bør være plads til behandlingsformer, der supplerer de eksisterende og mere konventionelle behandlingsformer, og i den forbindelse bør det understreges, at de alternative behandlingsformer på ingen måde skal ses som en erstatning for det nuværende behandlersystem.
Morten Messerschmidt (DF), 2026-01-20:
Det er jo tydeligt at høre på talerne her, at alle vi – og det tror jeg gælder alle, der er til stede, i hvert fald alle formændene – som er vokset op under eller i lyset af den kolde krig, er chokerede over den verdensorden, som udfolder sig i øjeblikket, hvor det, som siden anden verdenskrig har været ankeret i den danske sikkerhedspolitik, truer os militært og truer os økonomisk.
Karen Hækkerup (S), 2013-05-24:
Vi skal til at drøfte prostitution, og det gør vi jo fra tid til anden, og når vi gør det, gør vi det tit ud fra en snak om, hvordan vi bedst muligt hjælper de kvinder, men også mænd, som er i prostitution, og giver dem en reel mulighed for at vælge en anden tilværelse.
Stinus Lindgreen (RV), 2023-05-23:
Nu har jeg ikke siddet og forhandlet affaldsaftalen, men jeg ved, at I havde debatten i sidste uge eller i hvert fald for nylig, og jeg ved også, at Samira Nawa under både debatten og forhandlingerne har påpeget mange af de problemer, der er blevet fremhævet af især Alternativets ordfører.
Jann Sjursen (KRF), 2000-05-03:
Det synes jeg sådan set er ydermere ærgerligt, når vi tænker på, at det snart er 2 år siden, vi faktisk diskuterede nogle af de elementer, der er med i lovforslaget, i form af beslutningsforslag fra opposionspartier, og at vi dermed i virkeligheden har givet 2 års respit til de krænkere, der seksuelt misbruger børn.
Lene Espersen (KF), 2003-03-26:
Det er derfor ikke inden for mit ressortområde, men jeg kunne forestille mig, at grunden til, at man har valgt at sige, at hærchefen skal være i Sorø, og at hærchefen ikke skal flyttes op til Center Sandholm, er, at hærchefen under det meste af den tidligere regerings regeringsperiode boede i Sorø med sin familie.
Tom Behnke (FP), 1998-01-15:
Det, vi så kan diskutere, er, hvilke kriterier der skal opfyldes for at få dansk statsborgerskab - og dér er det bl.a. Fremskridtspartiets opfattelse, at reglerne skal strammes væsentligt op, væsentligt, således at dansk statsborgerskab er en belønning og ikke bare noget, der tildeles på samlebånd.
Line Barfod (EL), 2005-03-16:
Det, der er ambitionen her, er overhovedet ikke at reducere den enkelte patients klagemulighed – den skal vi stå vagt om – men det, der er tanken, er at skabe en øjenåbner, kunne det kaldes, for sygehusvæsenet i den situation, hvor man kan se, at klagesagerne tager til i betydeligt omfang.
Ole Stavad (S), 2000-10-10:
Og derfor var jeg da også glad for, at hr. Brian Mikkelsen nok havde nogle spørgsmål og måske nogle betænkeligheder og gerne ville have undersøgt noget, inden man melder ud, men det var da i hvert fald ikke med begrundelsen skattestop. Og det er klart, at de ting, man har behov for at få yderligere vurderet og besvaret og klarhed på, bidrager vi med i sagens natur, alt hvad vi overhovedet kan, så jo tidligere vi får spørgsmålene, jo hurtigere lover jeg til gengæld, at vi også vil levere svarene.
Kim Edberg Andersen (DD), 2024-12-17:
Kan ordføreren gøre mig klogere på, for ordføreren er mere erfaren end mig, hvor ofte sådan procentvis ordføreren vil tro, at et beslutningsforslag er gået rent igennem Folketingssalen under den nuværende regering, sådan at et godt forslag blev stemt igennem?
Jørn Jespersen (SF), 2004-01-22:
Hr. Dohrmann henviste til den faglige rapport, der er kommet fra det udvalg, miljøministeren har nedsat, altså med repræsentanter for Miljøstyrelsen, GEUS, vandværkerne osv., og siger, at det, han har fået ud af den som hovedkonklusion, er, at det er vanskeligt at lave en generel afstand fra vandindvindingsboringen.
Anne-Mette Winther Christiansen (V), 2009-12-01:
Og hvis vi tager Rockwool Fondens rapport fra november 2008, kan vi yderligere se, at regeringens tiltag har haft en stor effekt på unge med anden etnisk baggrund end dansk, og det viser sig, at andelen af de 20-24-årige unge, som er i gang med en uddannelse, er øget fra 20 pct. til 38 pct. på 10 år.
Kristian Thulesen Dahl (DF), 2001-09-06:
Så er det, jeg bliver nødt til at spørge finansministeren eller andre gode kræfter, der vil give et bud på det, om der med de her forskellige signaler sådan vel inden for, ja 24 timer, er tale om en intern uenighed i regeringen eller er tale om, at statsministeren pludselig må trække i nødbremsen over for sin finansminister, som måske sådan ud fra lidt pragmatiske holdninger og tanker om at få nogle forskellige flertalskombinationer i et kludetæppeforlig, som muligvis kan komme senere på efteråret, har lyst til at invitere Dansk Folkeparti.
Keld Albrechtsen (EL), 2002-02-27:
Det er et ikkesvar, vi har fået, og det er også derfor, jeg har stillet dette andet spørgsmål, for jeg havde jo desværre en mistanke om, at det jo nok kunne udvikle sig sådan, at ministeren ikke rigtig ville gå ind til benet og svare på det første spørgsmål. Derfor vil jeg godt bede ministeren svare helt håndfast og konkret på: Er ministeren til sinds at sikre, at der ikke sker en sammenblanding af antiterrorlovgivningen og så den lovgivning vedrørende opretholdelse af ro og orden, som vedrører demonstrationer?
Leif Mikkelsen (LA), 2015-04-09:
Beslutningsforslaget her peger på, at det er vi sådan set nødt til at stå sammen om at gøre noget ved, og det er derfor, jeg igen vil nævne, at det er ærgerligt, at ministeren i højere grad laver fejlfinding på det her i stedet for at komme med løsninger og pege på, hvor ministeren eventuelt er villig til at gøre noget mere, end der er blevet gjort indtil nu.
Birgitte Vind (S), 2021-04-22:
Jeg ved ikke, om Venstres ordfører har været i kontakt med ansatte og pårørende her for nylig, men min erfaring er, at der foregår ufattelig god og nærværende ældrepleje i den offentlige sektor, og at det ikke er så skidt, som det nogle gange kan lyde som om.
Jørn Dohrmann (DF), 2008-05-23:
Det er næsten første gang, at jeg hører, at hr. Per Clausen ikke vil benytte sig af, at der kunne være et flertal imod regeringen til at indføre nogle ting, som markant ville forbedre forholdene for beboerne i byerne, hvor man har trængselsproblemer, og hvor man har de store koncentrationer af de skadelige partikler.
Susanne Eilersen (DF), 2019-11-07:
Vi har jo kun udnyttet halvdelen af den kapacitet, vi faktisk har i centeret i Ejby, hvor vi har de medarbejdere siddende, så det kunne måske være, at Danmark skulle ansætte flere medarbejdere, sådan at åbningstiden kl. 08-16 måske kunne udvides, og så tror jeg ikke, at et telefonopkald ville vare ret lang tid.
Kim Behnke (UP), 2001-05-08:
Jeg synes, at den opgørelse, som Jyllands-Posten har lavet den 27. april, og som jeg havde fat i tidligere på dagen, ganske grundigt illustrerer, at nok er Danmark foregangsland, men vi er altså også i den situation, at de andre lande halter så langt bagefter, at det nødvendigvis koster dansk erhvervsliv konkurrenceevne.
Julie Rademacher (S), 2008-05-28:
Det er ligestillingen i uddannelsessystemet, og det vil jeg tage fat på, fordi vi har en stor diskussion om, at kvinderne sakker bagud på arbejdsmarkedet, men omvendt er vi også begyndt at have en diskussion om, at kvinderne faktisk klarer det rigtig godt i uddannelsessystemet, hvilket er positivt, mens rigtig mange drenge og unge fyre, mænd, har svært ved at følge med i uddannelsessystemet.
Frank Aaen (EL), 2008-05-21:
Det nægtede Europa-Kommissionen fuldstændig, og man strammede grebet og sagde til udviklingslandene, at hvis ikke de skrev under, så mistede de den adgang, de har, til på nuværende tidspunkt at sælge deres varer hos os, og derfor var mange af landene jo nødt til at bøje sig, tvunget af den trussel, og derfor blev aftalerne indgået.
Line Barfod (EL), 2009-05-28:
I skattesystemet er myndighederne modpart til borgerne, og der er masser af retshjælp og masser af retssikkerhed for at sikre borgerne, så jeg vil gerne høre, hvorfor regeringen mener, at man i det sociale system, hvor det ikke drejer sig om, at man måske skal betale 5.000 kr. mere i skat, men drejer sig om hele ens fremtidige situation, ikke har behov for at få noget ekstra hjælp, ikke skal have noget særligt krav på retshjælp, ikke har brug for nogen særlig retssikkerhed, men bare skal tro på, at systemet altid gør det bedste.
Kristian Thulesen Dahl (DF), 2019-10-09:
Hvis ikke vi, der stemte for de her stramninger, har en rimelig fælles forståelse af, at de faktisk skaber mere tryghed og er en fordel for os, kan man jo risikere, at regeringen pludselig sidder bag nedrullede gardiner ovre i Finansministeriet på et eller andet tidspunkt her i efteråret og begynder at lempe på de her ting for på den måde at skaffe andre vilkår hos politiet eller lignende, men med utryghed til følge for lokalbefolkningen.
Jette Gottlieb (EL), 1999-10-14:
Da sygeplejerskerne i foråret stemte nej til deres overenskomstforlig og gik i strejke, ja, så var årsagen jo den simple, at de var pressede ud over grænsen for det acceptable, ud over grænsen for rimelige arbejdsforhold og en acceptabel løn for det store arbejde, de yder.
Karsten Lauritzen (V), 2018-06-01:
På den måde målretter man det, der er i forslaget her omkring samspilsproblemer, til at løse det for personer i lavindkomstgruppen, men det er ikke kun personer i lavindkomstgruppen, der er ramt af samspilsproblemer, som altså handler om, hvorvidt det kan betale sig at spare op til pension eller ej.
Signe Munk (SF), 2022-04-05:
Og derfor er vi egentlig tilfredse med, at vi har valgt, set i lyset af at det jo dermed bliver mere kompliceret, at det er rimeligt nok at sige, at der er en husstandsindkomstgrænse, og med det indkomstgrundlag, der bruges til at beregne det her ud fra, er det jo en helt traditionel måde at gøre det på, og der indregnes pension ikke.
Frank Aaen (EL), 1997-11-06:
Mon ikke også der er mange, der kan se, at det politiske liv lokalt er ved at sande til i kedsomhed, bureaukrati, lukkethed, hvor almindelige mennesker har svært ved at se, hvordan de kan påvirke initiativer og beslutninger, hvor der holdes gabende kedsommelige møder, og hvor det folkelige engagement i kommunens styre har svære vilkår.
Anne Grete Holmsgaard (SF), 2004-06-01:
Men det afgørende er, at man rent faktisk sætter sig nogle mål og siger: Det her vil vi opnå. Jeg tror, ministeren lige så godt kan erkende det i dag som om 2 år - hvis han stadig er minister til den tid - for til den tid vil han stå med det problem, at vi er langt bagud
Else Theill Sørensen (KF), 2003-04-10:
Fru Tove Videbæk henviste til, at jeg havde sagt, at fru Tove Videbæk refererede i fortællestil i stedet for at læse op, og så sagde fru Tove Videbæk: Nej, jeg læste faktisk op, at.... og så kom fortællingen en gang til.
Jann Sjursen (KRF), 2002-03-14:
Derfor vil Kristeligt Folkeparti også i dag melde sig blandt dem, som gerne havde set, at regeringen havde fremsat forslag, som netop pegede i retning af en mere helhedsorienteret indsats end det, der er tilfældet dels med det lovforslag, vi behandler nu, dels også med det, der kommer til udtryk i regeringens handlingsplaner mod vold og ungdomskriminalitet og handlingsplanen mod bekæmpelse af vold mod kvinder.
Henrik Dam Kristensen (S), 1998-12-11:
Til både hr. Jens Kirk og fru Lene Espersen vil jeg sige, at både om auktionssystemerne og de andre problemstillinger, som der er rejst, deltager regeringspartierne og ministeren selvfølgelig i diskussionen i udvalget, og det er klart, at vi selvfølgelig skal have gennemdiskuteret en omlægning af systemet.
Line Barfod (EL), 2002-11-26:
Jeg tror, vi i de senere år har glemt lidt her i Danmark, at det faktisk er væsentligt, at alle har mulighed for at få prøvet deres sag og få juridisk rådgivning - ikke forstået sådan at det skal være nødvendigt at have en advokat for at få ret over for myndighederne, for det ville være en forfærdelig udvikling.
Niels Christian Nielsen (S), 2009-03-12:
Ja, forvirring, forbud eller ej: Det, vi skal forholde os til, er jo overordnet set det, at borgerne bliver påvirket på selve valgdagen, og der er det igen, at de store landsdækkende medier som DR, TV 2 og andre elektroniske medier har en stor påvirkningsgrad.
Claus Hjort Frederiksen (V), 2010-04-29:
Så jeg vil sige til hr. Morten Østergaard, at vi tager fat på at løse det med hensyn til de 24 mia. kr., og i første omgang gør vi det ved at holde de offentlige udgifter i ro, fordi der er indbudgetteret en vækst på 1 pct. i 2011, 1 pct. i 2012 og ¾ pct. i 2013, og ved at afstå fra den vækst vil vi have løst det med hensyn til 13,5 mia. kr. ud af de 24 mia. kr., og resten på 10,5 mia. kr. vil vi jo vende tilbage til, når vi skal fremlægge finansloven.
Bodil Kornbek (KRF), 2002-02-07:
Med hensyn til daghøjskoler kunne jeg spørge: Vil man også gerne af med dem, er det også spild på en eller anden måde, er det også en omvej for at kunne nå et mål? Nogle gange kunne jeg godt tænke mig, og det kan jeg godt tillade mig at sige nu, at politikere bare ville være direkte og sige: Jamen vi bryder os ikke om det her, det er spild.
Ole Stavad (S), 1999-11-12:
Men de, der kan huske tilbage til dengang, hvor vi i en kort periode ikke havde sådan en forhandleravance i vores registreringsafgiftslov, vil også huske, at der altså udviklede sig noget plat, som ingen kan stå ved, idet man satte prisen meget langt ned på den brugte bil, og til gengæld tjente man ingenting eller kun en krone på den nye bil.
Morten Bødskov (S), 2021-12-09:
Men lad mig runde af og endnu en gang takke for de positive bemærkninger, og i forlængelse af Nye Borgerliges ønske om at få afklaret nogle af de ganske få kommentarer, der har været til forslaget i høringsrunden, stiller vi selvfølgelig gerne op i Skatteudvalget og sørger for, at de bliver afklaret, så vi kan få de her værktøjer ud at virke så hurtigt som muligt og sikre, at de regler, vi i fællesskab har opstillet, også bliver efterfulgt.
Ole Løvig Simonsen (S), 1998-01-30:
Man behøver blot at slå op i Lejelovskommissionens betænkning for at overbevise sig om, at den fuldstændige ophævelse af huslejereguleringen, som ligger i dette forslag, ville medføre en samfundsmæssig omfordeling af et omfang, som intet socialt ansvarligt parti kan medvirke til.
Peter Skaarup (DF), 1998-11-19:
Og hvis man har den lovgivning, at politiet skal have de hjælpemidler, som de beder om, så synes jeg, vi i Retsudvalget skal invitere de kompetente folk ind og høre, hvad det er, der præcis skal til, for at de kan få de hjælpemidler meget hurtigt.
Louise Brown (LA), 2025-01-30:
Vi har lige hørt eksempler på, hvordan paramedicinere har nogle kompetencer, som de i dag ikke får lov til at bruge fuldt ud, men i stedet skal køre patienter ind på et hospital, hvor de optager plads, i stedet for at paramedicinere kunne få lov til at afslutte en behandling ude på stedet.
Eva Kjer Hansen (V), 2006-05-23:
Der bliver jeg altså nødt til at understrege, at det er afgørende, at man tager ledelsesansvaret på sig ude i kommunerne med hensyn til at prioritere det, der skal til på det pågældende område, og sørge for netop at give uddannelsestilbud til plejepersonalet og i det hele taget få set på, hvordan arbejdsmiljøet er.
Karina Lorentzen Dehnhardt (SF), 2010-01-26:
Jeg kan godt se, at der er nogle dilemmaer, sådan som Dansk Folkeparti fremhæver her i dag, f.eks. at vi måske taber nogle efterforskningsmuligheder på sigt, fordi det viser sig, at personer, som ikke bliver dømt i første omgang, senere begår kriminalitet, som man så måske kan få ram på.
Birthe Rønn Hornbech (V), 2004-01-30:
Til syvende og sidst har vi jo ytringsfriheden af hensyn til den demokratiske kontrol, og det samme er vel også meningen med den meddeleret, som man kommer med forslag om her. Det, som jeg jo også har korresponderet i dagspressen med fru Anne Baastrup om med hensyn til forslagene, specielt det første, er, at der er mange ting, som selvfølgelig kræver en meget nøjere drøftelse.
Ellen Trane Nørby (V), 2005-11-29:
Det vil vi alle sammen få gavn af, men forslaget er langt mere forankret, for det handler om børn og unge i hele landet, og det handler også om en bred formidlingsindsats, og det, der egentlig er det vigtigste, er de 40 mio. kr., der bliver afsat årligt til at sikre bedre formidling, bedre åbningstider og dermed vil puste nyt liv i den danske kulturarv til gavn og glæde for os alle sammen.
Hans Kristian Skibby (DF), 2010-05-20:
Så vil jeg gerne sige, at det, vi jo skal have med i beretningen, selvfølgelig også er alt det omkring de indirekte tilskud. Vi skal have det der med om, når folk, der er medlem af en fagforening, ønsker at sige, at de vil have det sådan, at de skal vælge det til, hvis de ønsker at give støtte til politiske partier.
Henrik Sass Larsen (S), 2002-11-26:
Det, som faktisk er lidt irriterende, når man sidder hernede og har hørt på det hele, er, at man ikke rigtig kan finde ud af, hvorfor ministeren er i så dårligt humør, om det skyldes, at forslaget er blevet fremsat af Socialdemokratiet, og så derfor under alle omstændigheder skal kules ned, eller om det sådan set bare skyldes, at man er uenig i vurderingen af, hvor alvorligt det her er. Så kan jeg hilse og sige fra samfundet dernede, at de sådan set deler byen op imellem sig.
Holger K. Nielsen (SF), 1999-02-11:
Der er bestemt mange lighedspunkter, og derfor er jeg også glad for, at Enhedslisten vil støtte vores forslag til vedtagelse. Og jeg har en forventning om, at der måske kan være bred opbakning bag det i Folketinget, for hvem kan stemme imod det, som vi foreslår her, det kan jeg dårligt forestille mig.
Astrid Krag (SF), 2011-03-31:
Så jeg synes jo, at der i forhold til de planer, man har foran sig, bliver råbt vagt i gevær, men hvis vi kigger på, hvad det er, der skal til, for at folk i højere grad så også bliver her, de mennesker, der har de kvalifikationer, vi har brug for, så synes jeg, vi må kigge på sådan noget som, hvad vi gør, for at familielivet fungerer her.
Claus Hjort Frederiksen (V), 2011-10-12:
Mit spørgsmål til statsministeren lyder: Kan statsministeren bekræfte sine udtalelser i TV 2 News den 29. september 2011 om, at statsministerens første orientering om, at Henrik Sass Larsen ikke kunne sikkerhedsgodkendes af PET, kom fra Henrik Sass Larsen selv?
Svend Erik Hovmand (V), 2002-01-31:
Men jeg vil gerne beklage, at jeg glemte at svare på det spørgsmål, som hr. Aage Frandsen stillede, for jeg synes faktisk, at det da absolut er en relevant diskussion at sige: Jamen hvem er svag, og hvem er lille, og hvem er ikke svag i i virksomhedssammenhæng?
Morten Messerschmidt (DF), 2008-01-24:
Når nu fru Lone Dybkjær på det tidspunkt til Ritzaus Bureau kaldte det for held i uheld, at forfatningen var faldet, fordi det skabte et momentum til at man kunne få tøjlet artikel 56, så er det jo nu på sin plads at spørge, om fru Lone Dybkjær føler sig tilfredsstillet af Lissabontraktaten i forhold til den specifikke passus.
Margrethe Vestager (RV), 2001-10-03:
Men det er ganske vanskeligt at lave en én til én-sammenligning og sige, at fordi du får sådan, så skal jeg også have sådan. Der er ikke noget krav om, at klassekvotienterne skal være på den eller på den anden måde, og det at lave et lovkrav om det ville jeg synes var problematisk, fordi man risikerer at forstene hele den pædagogiske udvikling ved at fastlåse den på, at det netop er gammeldags klasseundervisning, som er det eneste sande i denne verden.
Mette Frederiksen (S), 2007-05-16:
Jeg kunne godt tænke mig at spørge Dansk Folkeparti: Vil Dansk Folkeparti være med til at sikre sammen med os, at de anbragte børn får flere rettigheder; altså, når et barn har været anbragt i nogle år, trives, har det godt, måske er påbegyndt skolegang, bor hos en plejefamilie, hvor det føler sig godt tilpas og kan udvikle sig, vil man så være med til at give det anbragte barn eksempelvis en ret til at kunne blive hos sin plejefamilie i stedet for at være tvunget til at flytte til et nyt sted eller for den sags skyld komme hjem til nogle forældre, der ikke magter opgaven godt nok?
Pernille Skipper (EL), 2015-04-09:
Det, lovforslaget til gengæld skal have ros for, er, at der stilles krav til kommunerne om at have en procedure for, hvordan de opsamler bekymringshenvendelser, for det, der i langt højere grad muligvis kan ske, er, at familie, venner, pårørende og klassekammerater bliver bekymrede og ringer ind.
Per Clausen (EL), 2011-05-12:
Og jeg kan da bare sige til de mange udmærkede mennesker, der er på Fyn og i særdeleshed på Sydfyn, at hvis de skal videre ad den her vej, må de jo se, om de kan udøve et mildt og venligt pres på deres folketingsmedlemmer i nogle af de partier, som indgår i transportforliget.
Laura Lindahl (LA), 2018-03-20:
Men jeg håber, at det for nogle få kan betyde, at de kan komme et skridt tættere på arbejdsmarkedet, og at de kan opleve den værdi, det er at skabe noget og være en del af et fællesskab og blive anerkendt for det, man kan, når man kan, også selv om det ikke er så meget, man kan.
Nanna Westerby (SF), 2008-04-01:
Så jeg synes, at vi bliver nødt til at tage de her problemer alvorligt; det gælder både med hensyn til de unge, som skal tage en uddannelse, og som kommer til at stå og mangle en bolig i fremtiden, og det gælder de grupper af f.eks. offentligt ansatte, som skal have et sted at bo, som er tæt på deres arbejdsplads, hvis vi ikke skal stå med rekrutteringsproblemer i de større byer fremover.
Dan Jørgensen (S), 2016-05-18:
Jeg tror som udgangspunkt, at når vi taler om ikkevestlig – jeg kan ikke sige, hvordan alle Socialdemokrater til alle tider, når de har brugt det udtryk, har defineret det – og der bliver spurgt om sådan min egen definition af det, så er det indvandring, som er fra ikke-EU-lande undtaget den angelsaksiske verden.
Hans Andersen (V), 2004-05-11:
Så jeg er glad for socialministerens tilkendegivelse om, at udviklingsarbejdet med optræningsindsatsen i amter og kommuner er lige på trapperne, og jeg forventer, at det vil bevirke, at forældre vil opleve en bedre optræningsindsats. Afslutningsvis vil jeg sige, at for Venstre er det vigtigt at sikre et så godt og informativt beslutningsgrundlag som muligt for forældre i svangerskabsperioden, og når et handicappet barn kommer til verden, at forældrene får al den hjælp og rådgivning, de har brug for, for at få en hverdag så tæt på det normale som overhovedet muligt.
Anni Matthiesen (V), 2016-12-01:
Jeg er klar over, at det her forslag har skabt stor debat, og af samme grund kan jeg fortælle, at jeg også har været på flere besøg her de seneste måneder på flere forskellige produktionsskoler for at komme ud og tale med både de unge mennesker og for den sags skyld også drøfte tingene med lederne af produktionsskolerne.